b"\n_START_ARTICLE_\nCa Teixidor\n_START_SECTION_\nDescripci\xc3\xb3\n_START_PARAGRAPH_\nEdifici benestant del segle XVII (fou dels Teixidor, dels quals se'n conserva l'escut her\xc3\xa0ldic a la dovella central d'una portalada d'arc de mig punt), producte de la uni\xc3\xb3 de diverses cases medievals preexistents. L'edifici, dividit en dues meitats separades pel carrer d'en Sim\xc3\xb3, mant\xc3\xa9 la fa\xc3\xa7ana principal del segle XVII al carrer major, amb els portals de pedra (un d'ells amb l'escut), i diverses modificacions del segle XVIII (sobretot pel que fa als pisos superiors). L'edifici inclou una de les dues cases-pont, d'origen medieval, del carrer d'en Sim\xc3\xb3, que l'uneix amb la segona meitat situada immediatament a l'altre costat del carrer d'en Sim\xc3\xb3. Aquesta segona meitat \xc3\xa9s d'\xc3\xa8poca medieval i als baixos cont\xc3\xa9 com a m\xc3\xadnim una sala amb arcs g\xc3\xb2tics. Tot i que presenta transformacions posteriors, sembla que aquesta part conserva for\xc3\xa7a sencera l'estructura interna original, a difer\xc3\xa8ncia de la meitat del carrer Major, que est\xc3\xa0 for\xc3\xa7a modificada i no en queda res de l'estructura interna de la planta baixa. Actualment, els baixos estan destinats a usos comercials i els pisos superiors a habitatges plurifamiliars, que avui estan deshabitats."